***PJESMA:*** *Oče, mi ti se klanjamo*

***Predsjedatelj:***

Klanjam ti se, Isuse, Sine Oca vječnoga,

u ovom svetom vremenu korizme

koja se polako bliži svome vrhuncu,

vremenu milosti za svakoga čovjeka.

Klećeći pred tobom i ovoga prvoga četvrtka u mjesecu

molim te da ovo vrijeme bude za naš život plodonosno.

Neka moja molitva bude žarča i češća,

moja ljubav prema bližnjima i potrebnima djelotvorna,

a sva moja pokora, post, žrtve i odricanja

radosna i plodna.

Molim te, Isuse, za moje obraćenje:

ne dopusti da povjerujemo lažnom glasu ponosa

koji nas uvjerava da nama ne treba obraćenje.

Molim te, Isuse danas i za nova svećenička i redovnička zvanja.

Trebaš nam, Isuse,

da nas oslobodiš od nas samih

i od naših zlih sklonosti.

Obrati nas i bit ćemo obraćeni.

Povuci nas za sobom i slijedit ćemo te.

Daj nam hrabrosti i snage

da prihvatimo svoj svakodnevni križ

i da krenemo za tobom.

Daj nam svojih autentičnih svjedoka

čiji će nas primjer hrabriti u našenju naših križeva

te oduševljati za put koji si nam pokazao.

Hvala ti što si s nama

i što nismo nikada sami u svojoj patnji.

Daj mi milost da dobro iskoristim ovo vrijeme

da ono za me bude vrijeme spasenja

i vrijeme novog početka,

vrijeme kad ću odlučnije i bez zastajanja krenuti za tobom.

*Slijedi osobno klanjanje u šutnji.*

*Nakon nekog vremena* ***PJEVAMO PJESMU****: Milosti je čas*.

***Predsjedatelj:***

*Iz razmatranja jednoga svećenika o vlastitom svećeništvu:*

“*Sve sam ti darovao, ali teško je to, Gospodine! Teško je ljubiti sav svijet, a nikoga ne pridržati. Teško je rukovati se, a ne htjeti zadržati ruku. Teško je osjećati kako raste klica naklonosti, ali sve tebi darivati. Teško je biti kao drugi među drugima, a ostati kod toga drugačiji. Teško je uvijek darivati, a pri tome ne pomišljati da ti se nešto uzvrati. Teško je drugima biti primjer, a da si nikad ne izabereš uzor. Teško je drugima skidati breme grijeha, a nemati mogućnosti skinuti ga sebi. Teško je doznavati tajne, a ne moći ih ni s kim podijeliti. Teško je s drugima putovati ovim životom, a ne smjeti se ni časak prepustiti životu. Teško je biti sam, sam pred svima, sam pred svijetom, sam pred trpljenjem, smrću, grijehom”*

**Čitač:**

Danas Gospodine želimo ovo molitveno ozračje ispuniti nakanama za potrebe duhovnih zvanja. *Žetva je silna, a poslenika malen broj.* Što je teže? Koja je žalosnija tvrdnja od ove dvije: tvrdnja da je žetva silna ili da je poslenika malen broj? Gospodine, istina je da je žetva silna. Ona je i velika i teška. Ona traži i znoj i suze. Čuli smo upravo od ovoga svećenika što daje težinu Tvojoj žetvi. Ponavlja ovaj svećenik *Teško je…, teško je…* I zato danas želimo moliti i za njega, i za sve druge svećenike, redovnike i redovnice, za našega nadbiskupa, za našega papu. Želimo danas moliti i za nove radnike na Tvojoj njivi. Osnaži im svijest i uspomenu na Tvoje riječi: *tko god ostavi kuće, ili braću, ili sestre, ili oca, ili majku, ili ženu, ili djecu, ili polja poradi imena mojega, stostruko će primiti i život vječni baštiniti.*

*Osobno klanjanje u šutnji.*

*Nakon nekog vremena* ***PJEVAMO PJESMU****: O Kriste vječni svećeniče* (1. kitica)

**Predsjedatelj:**

Sveti Oče, vječni izvore života i ljubavi, koji daješ da kroz čovjeka odsijeva sjaj Tvoje slave, i u njegovo srce stavljaš sjeme svoga poziva, ne daj da itko, zbog našega nemara, taj dar zanemari ili izgubi, već da svi mogu velikodušno hoditi prema ostvarenju tvoje ljubavi.

Gospodine Isuse, koji si, na svome hodočašću putovima Palestine, izabrao i pozvao apostole i povjerio im zadaću da naviještaju Evanđelje, poučavaju vjernike i slave bogoslužje, daj da i danas u Crkvi ne nedostaju brojni i sveti svećenici, koji će svima nositi plodove Tvoje smrti i uskrsnuća.

Duše Sveti, koji posvećuješ Crkvu trajnim izlijevanjem svojih darova, usadi u srce pozvanih na zavjetovani život duboku i snažnu želju za Kraljevstvom, da s velikodušnim i bezuvjetnim „da“ stave svoj život u službu Evanđelja.

Presveta Djevice, koja si bez oklijevanja ponudila samu sebe Svevišnjem za ostvarenje njegova nauma spasenja, ulij vjeru u srca mladeži, da uvijek mogu biti revni pastiri, koji vode kršćanski narod putem života, i zavjetovane duše koje će u čistoći, siromaštvu i poslušnosti znati svjedočiti osloboditeljsku nazočnost Tvoga uskrsloga Sina. Amen.

**Svi:**

Gospodine Isuse,

po tebi je stvoren i posvećen svijet:

molimo te,

obnovi u cijeloj Crkvi

vjeru i zanos svojih učenika.

Pomozi nam da u današnjem svijetu

stvaramo plodno ozračje za dijalog s tobom –

vječnim Učiteljem života i istinske sreće.

Oslobodi nas površnosti i tvrdoće srca,

da većom jasnoćom zasine ljubav i životno predanje onih

koje si posebnim pozivom izabrao

za rast Crkve i posvećenje svijeta.

Našu Đakovačko-osječku nadbiskupiju

blagoslovi mladićima i djevojkama

koji u krilu naših obitelji i naših zajednica

iskreno i radosno prihvaćaju tvoj dar

svećeničkog i redovničkog poziva.

Sve nas otvaraj poticajima svoga Duha,

da zajedništvom i bogatstvom službi

objavljujemo spasenje i vječnu ljubav dobrog Nebeskog Oca. Amen.

Slijedi *blagoslov s Presvetim Sakramentom*. Nakon toga svi ostanu u kratkoj tišini, a zatim se pjeva **PJESMA**: *Krist na žalu.*